Magasinet fokuserer på offentlig sektor og har som mål å «utvide ytringsrommet i offentlig sektor, og drive seriøs journalistikk og debatt basert på alt det interessante som offentlig ansatte har å fortelle». Bakgrunnen er at mange offentlig ansatte har kompetanse og erfaring som gir dem innsikt i forhold som angår mange, men de fleste lar være å delta i offentlig debatt. Ytringsfriheten gir dem lov til å dele sine erfaringer og meninger om forhold som de jobber med, men relativt få benytter seg av denne rettigheten, noe blant annet Ytringsfrihetskommisjonen har påpekt.